Deň európskych jazykov

28. septembra si žiaci našej školy pripomenuli Deň európskych jazykov. Jeho cieľom bolo priblížiť jazyk, ktorým sa v týchto krajinách hovorí, ale aj históriu, súčasnosť, resp. kultúru európskych krajín.

Žiaci 1. stupňa prezentovali Nemecko, Rusko, Anglicko a Francúzsko. Naučili nás, ako sa obyvatelia týchto krajín zdravia, akú hudbu majú radi. Krásne vyzdobené nástenky nás oboznámili s historickými pamiatkami. Pozornosť pútali aj matriošky, nádherné ilustrácie ruských rozprávok, suveníry z jednotlivých krajín.

Atmosféru na 1. stupni oživili aj žiaci 5.A triedy, ktorí svojim mladším spolužiakom zahrali divadielko O dvanástich mesiačikoch v anglickom jazyku.

Veľa aktivít si pripravili aj žiaci 2. stupňa. Piataci predstavili zaujímavým spôsobom Belgicko a Švajčiarsko. Formou prezentácií sme sa dozvedeli základné informácie o týchto krajinách, ochutnali pravú belgickú čokoládu (mňam, mňam), obdiv si zaslúžila vlajka z lega, ale aj oblečenie žiakov vo farbách vlajok daných krajín.

Šiestaci nám ukázali zaujímavosti Ukrajiny a Nórska. Katedrála sv. Michala zhotovená z papiera bola skutočným umeleckým dielom, nedala sa prehliadnuť. A mäsové pirohy chutili každému. Pozornosť pútala aj postava nórskeho lyžiara, ktorý stál na skrinke a vyzeral, akoby práve dokončil preteky Svetového pohára. Supernápad, šiestaci!

Siedmaci pripravili zaujímavé informácie o Poľsku, Estónsku a Islande. Mali sme možnosť oboznámiť sa s najznámejšími historickými pamiatkami týchto krajín. Žiaci dokonca upiekli ESTÓNSKY KRINGEL – koláč typický pre túto krajinu. Rybárske siete s bohatým úlovkom rýb naznačili, že sme sa ocitli na Islande. Na dverách triedy sme si prečítali pozdravy v jazyku tejto krajiny. Sopka zhotovená z bábovky vyzerala ako skutočná a RANDALIN – typický islandský koláč – bol vynikajúci.

Žiaci ôsmeho ročníka prezentovali zaujímavosti Írska a Maďarska. Naučili sme sa všetky pozdravy a zdvorilostné frázy, ktoré obyvatelia týchto krajín používajú. Pravá maďarská saláma a čabajka rozvoniavali po celej škole, nemali sme silu odolať týmto dobrotám.

Deviataci predstavili Česko a Grécko. Grécko nám priblížili prostredníctvom hudby a filmovej ukážky, kresbou aténskej bohyne, fotografiami,... Mohli sme ochutnať aj špeciality gréckej kuchyne – džemy, lahodný šalát.

Ďakujeme všetkým žiakom, ale aj učiteľom cudzích jazykov a triednym učiteľom, ktorí sa podieľali na príprave tohto zaujímavého podujatia.